
O Volapükaflens Valöpo! 


Suno juls oprimons yeli kadämik nulik. Pösods mödik ovisitons 
lärnodis alsotik ad dunën kisi-li? Ad lärnön, klülabiko! Ab ad lärnön kisi-li? 
Ad reidön, ad penön, ad kalkulön. Ed osaidos-li atos? 


Dugäl verik binädon me daglof pösoda lölöfik, sevabo: 1) koapik; 
2) tikälik; 3) lanöfik. 


Dil koapik binon mu veütik, bi lifobs in züamöp stöfik. Ab plä atos, 
dalabobs legivoti tikäla, e kanobs i tikön. Lätiko, labobs dili lanöfik. No 
sevobs mödikosi tefü dil at, ab nemödikans gebons oni, bi dub neküpäl ti 
eglömons legivoti somik. Ab pösod lölöfik sevon ad gebön dilis kil at sagato 
e netuiko. Pösod, kel pareigon fa dil bal no binon lölöfik, bi leigavet pösoda 
somik binon döfik. 


Dil koapik tefon koapi e dunodis ota. Samo, lif nimas e näsäkas 
binon löliko koapik. Ab binobs plu ka nims e näsäks. Too dabinons pösods, 
kels jäfikons cifo me koap. Danöfo binons nemödiks, bi mens mödikün i 
gebons dili tikälik okas : betikons dinis, studons, labons lifi täläktik. Tefü dil 
lanöfik, nemödikans jenöfo seividons oni. Neai tikons dö lif geilikum, dö 
tikamagots sublimik, dö rig lifa it; vögi ninik, kel geidon obis da lif, no lilons. 


Dugäl verik no jäfon me dil te bal dilas at, ab zeilon ad sevädükön 
tidäbi tefü dabin dilas nog telas. Sosus sevoy dö dabin otas, kanoy steifülön 
ad gebön onis ad fomön pösodi lölöfik, sevabo : ad dakipön baitoni vü ons ma 
veüt alik otas. Ekö vobod, kel anikna dulon dü yels mödik. 


Valikosi Gudikün Oles ed Pi 

NUNS VEŬTIK DE CIFAL 


O Volapükaflens ! 


Ekö nuns veütik dö bukem privatik ela Johann Martin Schleyer, kelis el 
Reinhard Haupental esedom gasede Sperantapükik tiädü : La Ondo de 
Esperanto (Vef Sperantapüka), nüm 7 (yulula atyelik) pad degvel. Ekö 
tradutod yegeda: 


BUKEM ELA SCHLEYER PESAVÖL 





Bal fikulas tefü laut lifibepenama nolavik dö el Zamenhof binon, das 
defon mater stabü doküms, sevabo: spodem veütik, no te bü Sperantapük it, 
ab peneds valik pigetöl, äsi bukem privatik oma, kel dälon kludis, pato tefü 
reideds oma dö ledin yudik. 


Kodü atos, binos milagil, das ti yels tum pos dead oma, bukem 
privatik ela Johann Martin Schleyer (1831 — 1912) pesavon. 


Prim yels 1920-id, bukemi at ädesumom volapükan Jveizänik, el 
Jakob Sprenger (1872 — 1951); bukem, keli ifrutidom patiko el Johann 
Schmidt (1895 — 1977). Poso bukem atana päselon distöpio ` ele CDELI 
(Centre de Documentation et d'Étude sur la Langue Internationale = 
Zänabür dokümas e studas dö pük bevünetik); ele IEMVWV (Internacia 
Esperanto-Muzeo de Wien = Mused bevünetik Sperantapüka zifa Wien); 
dispenädane, e dustodane Hanns Martin Schleyer (1915 — 1977), kel äbinom 
runef kultana e viktim jeikimanas Deutänik. 


Pos dead ela Sprenger, Hanns äremom bukemi lölik de daut oma 
primü yels 1959-id. 


Dü yeldegs Hanns ägaledom oni in dom okik tö zif Stuttgart. Pos 
dead jiviudana oka, ün yel 2008, sons ämutoms vagükön domi palas oksik, ed 
ikosikoms dispenädani, bi äsevoms dö duns omik tefü el Prelato-Schleyer 
Komitato (= Komitet tefü saludükam kultana Schleyer). 

Tü febul yela 2010 bukem pädesumom de Stuttgart e päveigon lü 
Malaucène, kö nu peregistaron diseinü bukalised fütürik. 


Jenons vüträitis ko bal se bukems veütikün Deutänik, dat bukem ela 
Schleyer blibonös äs corpus separatum ad dünön pro vestigams fütürik. 
Bukem ninädon, plä lautots pükavik, godavik e diläds votik nolava, i delabukis 
teldegkil ela Schleyer de 1863 jü 1912, kelas püb in kopled binonöv vo vobod 
fikulikün pro bevüpükavans. 


D OD OO DD 00 DO 
COGS MATÖFIK 





Flen : Kikodo ematikol-li ko man at? Äbinom-li lelöfan lifa olik? 
Jimatan: No, lemonem oma äbinon lelöf lifa obik! 

Jipul: Vilob matikön ko man famik, jönik. 

Vom: No komandob atosi. 

Jipul: E kikodo-li? 

Vom: Matan obik äbinom somikan - ävilom labön te stunidani ! 


Ekö vöds ömik nekösömik, kels pubons in konot sököl fa hiel Frank 
Roger : 


BIT process, processus, proceß 

CÖNGUL jungle, Dschungel 

FÖFAKEDOT vanguard, avant-garde, Vorhut 

GOD GALEDOMÖS! God forbid! À Dieu ne plaise! (Gott) bewahre!|- 
HED ` ` ivy, lierre, Efeu 

KRUGIKÖN to meander, serpenter, (sich) schlängeln 
MÜRÖL rippling, ondulant, riffelnd 

NÜLIMÜKÖN to integrate, intégrer, integrieren 
PENEVUNÖL unscathed, indemne, unversehrt 
PÖLAFOMÄLAM hallucination, Sinnestäuschung 
TATAKALEBIT offensive, offensif, Angriff 

TUGEUKON to overreact, réagir (de manière exagérée), 


£ R zu heftig reagieren 
VÜGOLÖN (VÜ) to interfere (with), s’ingérer, dazwischentreten 

NAT _REIGON 
(fa hiel Frank Roger) 


„Ö ziom Philip, logotol vero legudik. Lio jenöfo stadol-li anu?” 


No ilogob hieli Philip sis dead ziana Alice bü lafayel, bi ibinob in 
foginän ad pladulön kompenäti oba. 


„Stadob gudiko,” ägespikom. ”Äbinons primo timüls fikulik; 
äsenob, das dom äbinon so vagik, so koldik, ab äplöpob fino ad 
bemastön säkädis et. Lif mufon föfio, no-li? No favolös tefü ob. 
Olödob is soaliko nen fikul. Vilol-li drinön tiedi u kafi?” 


„Tied obinon gudik pro ob, danö!” 


„Oblümükob oni sunädo. Golobsös plödio ini gadapiadil. 
Adelo stom binon vero jönik.” 


„Tikamagot legudik!” 


Ünü timüls ömik äseadobs in gadapiadil, äslürfobs tiedi vamik 
obas ed äbespikobs dinis distöfik. Sosus spikot obas ifinikon, älöädob 
de stul obik ad dalogön gadi, keli zian Alice ikälof lelöfiko; gadikäl pro 
of äbinon lekan mu patik, e fino ivotöfof gadi ini bijutem florabetas, bims 
e bimüls alsotiks. Neai oglömob naedis mödik, ven äpledob us as cil; 
äyagob pabis, äkonletob podis pefalöl in yeb, u te ägolob pejänälölo da 
magif mödakölik e smel jönik liegik. 


As magod gada cilüpa obik änelogädikon, ed äsevedikob pubi 
anuik gada, äpladob bovüli obi sui tab, e zogölo ädunob, pestunölo ä 
nekredoviko, stepis ömik föfio. Spel oba fibik, das älogob magälodi, 
pölafomälami u pölacedi logik, äbinon dobik. 


Ö ziom Philip,” ästötob, „kis in vol veitik ejenon-li in gad?” 


Äjonob ome yebi, kel iglofon jü kiens oba, e mikebs, kels 
ipubons valöpo, e kels ämätedons ko yeb; suvo äbinons geilikums ka 
yeb it - föfakedot milita nestopovik luplanema, kel äkonkeron vali fo 
on. 

Florabets kölas alsotik, kels büo pikälons ko löf gretik, 
piluslugons lölöfiko fa letaid grünik at, kel ätatakon gadi; te bims e 
bimüls äpubons äs nisuls love stags kledöl e müröls. 


De flan votik, hed e plans grämöl iprimons tatakalebiti; spel 
nemödik äreton, das bims e bimüls ökanons skeapön penevunölo. Do 
fluk otas änidon ai pö sol latik hitüpa, lekomipi ta tutatak telflanik no 
ökanons gaenön. 


Gad jenöfo ivedon cöngul smalik, kö nämeps äteafons fibepis 
Dë lekomip laidik ad bemastön valikosi. Sunädo äsuemob, das mög 
no plu dabinon ad golön lindifiko is; ad konletön podis e pärsigis, ad 
sätenidükön obi dis bledem bima mayedik. 


„Nat muton gaenön,” ziom Philip ägespikom fino. „Gadam 
binon mod ad tupön biti nomik nata, no-li? Binon steifül tanatik menefa 
ad suseitön ledesiri lienetik ona ad büdön nati it. Pos dead ziana olik, 
äsludob ad konfidön valikosi nate; fiedob oni lölöfiko ad leodükön vali 
ma metods peblöföl.” 


„Ab, ziom Philip, gad vedon ai kaotikum!” äprotestob. „Bü 
nelunüp obinon cöngul. Flukabims onepubons dis plans grämöl, flors 
no plu odabinons, jön brekovik valik pedeimon !” 


„O Jonathan, ekö nat, kel jäfidon ai. Atos pladulon cedi oba 
kuratiko: sevabo ad finükön ledesiri obas ad büdön nati, ad suseitön 
cedis okiälik e dialis drolik obas su nat it. No sötobs üfo sludöı 
lailifon, u no. E zuo, kis binon-li jön verätik? No tuvobs-li jöni in 
nämed, in lailif levikodik, in fäg ad lüdön, e ad nülimükön lölöfiko ini 
sogäd zü obs? Utos, kisi dunol, o Jonathan löfik, binos ad gönön 
fibikanis e nelönedanis. No dasevol-li pöli stabik tika olik?” 





„O ziom Philip,” äsagob, pö steifül däsperik ad klilükön täläkti 
oma, „suemob gudiko, das labol ni timi saidik, ni desiri ad vobön in gad, 
ab kikodo no dünükol-li gadani ad kälön oni? Fümiko no omutol pelön 
moni mödik ad atos, e säkäd ola no plu dabinon . . . e gad posavon!” 


„Ab no esuemol obi kuratiko, o Jonathan. No tefon timi, u 
moni; tefon filosopi.” 

Äbespikobs dinis votik dù tim nelunik, ab bi ziom Philip no 
ävilom dalilön blöfädi obik, ed äblibom fümädo pö ced omik, das gad 
älabon igo gitäti ad nexänön ini stad cöngula smalik, äsludob fino ad 
bespikön dinis votik, ed ävitob dinis somik, kels bo ükanons (God 
galedomös obis!) kodön bespiki hitik, e primön zani. 


Tü soar ot, posä ikrugikon spikot obsik vü sökod dinas boso 
neskänikas, ziom Philip äkvisinom fidädi pro bofikans obas, keli 
äjuitobs kobo. Poso ägolobs ini sälun, ed ädrinobs us väreti konyaka. 


Ziom Philip äprimikom ad spikön dö zian Alice, dö tims gudik, 
kelis älifädons kobo, dö tim pasetik cilüpa obik ed ut bloda obik; 
äsäkom obi dö karier oba, dö diseins fütürik oba, dö benolab famülanas 
retik, e va ädesinob ad visitön onis. 


Süpo äropom säki, keli no nog ifinükom, ädoseitom väreti omik, 
ed äfronükom flomi. 


„Kis binos-li? o ziom !” 


„Senälob boso misaunik,” äsagom me vög sofik. „Seni bisarik 
senälobis. . .  Vög oma pianiko ästilon, ed äjonom obe Dot oka. 


„No favolös, fümob, das sen at omogolon pos nelunüp,” äsagob 
ad kuradükön omi. No tudredolös - klienolös pödio e natemolös 
dibiko. Nu, dalob-li yufön oli? 


Älemufükom kapi noiko, ab pos nelunüp ämufükom nami oka, 
äsif äbinon töbid gianagretik, kel ävagükon retilis nämeda omik. 
Äsagom: „Badikon ai, o Jonathan, sötol bo sukön sanani. No plidob 
osi. Kanon binön boso fefik.” 


Älöädob se stul oba, ed ästeifülob ad tuvön telefoni. Kis 
ikodon-li atosi? Fid ibinon gudik; fidäd no ibinon tu mödik. Ba 
drineds-li? Ab ziom Philip te islürfom tofo konyaki oka. 


Seko kis äbinon-li kod valikosa? 

Fädo ätugeükom-li tefü sen nendämik, ed äspelom-li, ifi su 
nivod nesevälöfik, ad galükön kesenäli oba? U. . . tikamagot iflapon 
obi ebo anu. 


„Ab Tan) votik, bo no sötob sukön sanani,” äsagob, ed äseidob 
obi dën, „No esagol-li, das nat muton gaenön ai? No obinos-li 
lölöfiko ta filosop olik ad sukön sanani e ad suseitön cedis okiälik obas 
su nat? No obinos-li nedalestimik flanü ob, ad vügolön vü lebit natik e 
lekred ola? 


Dü timül äseilom. | 


„Sülö! o Jonathan! fino äsagom ziom Philip me vög drediälik. 
„No jenöfo cedol somo. E labob senäli fümik, das din vedon ai 
badikum. Senälob äsif kanob svenön ün timül alseimik. Kredolös obi - 
cedob, das bos fefik ejenon. Nu, vilol-li, begö!. . . 


„O ziom Philip,” äprotestob, „no kanol niludön, das sötob 
gönön fibanis e nelönedanis! 


„Sülö! o Jonathan! Kisi odunol-li if odeadob is? Betikolös dini, 
o yunan! Vög zioma Philip äbinon däsperik anu. 


„O ziom Philip, kim binob-li ad sludön va seiman sötonöv 
lailifön, u no? No sötoböv-li klemön neodi obik ad reigön nati, e 
buikumo ad leadön lailifön utanis, kels binons nämikis? Älogedob lü 
ziom Philip ed äküpetob, das küpädiko ipaelikom, e das däsper verik 
pälogädikon valöpo su logod oma. 


„O Jonathan! äsagom me vög töbo lilovik; äbinos yufilebeg 
oma lätik tü timül deada - nemuiko ägivom obe magädi somik. Äsä 
älöädob se stul obik, älogob, das lif e köl igekömons ini logs e logod 
omik. 


Äsagob: „No jäfikolös me atos, o ziom! Osukob sanani 
sunädo.” Vifiko ägolob ini luyal, bi imemob fino, das telefon binon us; 
ab büä äsegolob se cem, äflekob lü ziom obik ed äsagob: „Ed obinon 
bo tikamagot gudik ad sukön i gadani, no-li? 

KANITS 


Vin, senäl, gitar, lekan poedik 
jafons kanitis motedaläna obik.. . 
Utan, kel sagon : kanitis, 

spikon dö läned Landálusänik. 


In jadam flifik bobäda bäldik 

hipul braunik pledom kakordis gitarik . . . 
Kanits. . . 

Bosi knirik e bosi löfülik. 


Stin balid kaniton, leklok drenon . . . 
E seilo, düp pos düp mogolon. 

Kanits. . . 

Tästum päridükik bidäda braunik. 


Lif nó veüton, binon peperöl, 
E fino, kis binon-li, mogolöl? 
Kanits. . . 

Doli ga glömoy, doli kanitöl. 


Mot, dol, Gr dol, mot, dead, olevi! 
Logs blägik; e Gr polöl nu blägi . . . 
Kanits. . . 

Ninü ots, lan lana spilon oki. 


Kanits, kanits motedaläna obik : 
Vo kanits te uts Landálusänik. 


Kanits. . . 
No labon plu tonis gitar obik. 


(Fa hiel Manuel Machado) 


SAGOD VÖNIK 


Us, kö binoy kotenik, ekö motedalän. 


